ORDE do 24 de abril de 2002 pola que se convoca a XI edición do Premio Manuel Colmeiro, orientado a distinguir estudios sobre a Administración pública de Galicia.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 10/05/2002

A orde da Consellería da Presidencia e Administración Pública da Xunta de Galicia do 20 de marzo de 1992, pola que se creou o Premio Manuel Colmeiro (DOG nº 64, do 2 de abril), estableceu no seu artigo 2º o seu carácter anual, que alcanza no ano 2002 a súa décimo primeira edición. Esta convocatoria quere servir de lembranza e de testemuño de homenaxe á figura de Manuel Colmeiro.
En consecuencia, en uso das atribucións que teño conferidas e con fundamento na orde invocada,
DISPOÑO:
Artigo único.-Convócase o Premio Manuel Colmeiro, na súa décimo primeira edición, que se rexerá polas bases que se expresan a seguir:
Primeira.-O dito premio destínase a fomentar e distinguir estudios e traballos sobre a Administración pública de Galicia, desde unha perspectiva xurídica, económica, sociolóxica, etc.
Segunda.-Os estudios e traballos deberán ser inéditos.
Terceira.-Os traballos terán que entregarse en soporte informático feito en calquera dos sistemas usuais de tratamento de textos e tamén impreso en follas A4, a dobre espacio, e contar cunha extensión mínima de cen folios.
Nos traballos non figurará ningún dato persoal, debendo constar exclusivamente o seu título. Xunto co traballo presentarase un sobre pechado dentro do cal figurarán os datos persoais do autor e o título do traballo.
Cuarta.-Os traballos presentaranse na Escola Galega de Administración Pública (polígono das Fontiñas, Rúa de Madrid, 2-4, 15707 Santiago de Compostela), tendo de prazo ata o 17 de outubro do presente ano.
Quinta.-O exame dos traballos presentados e, se é o caso, a adxudicación do premio corresponderalle a un xurado especial, que estará composto por cinco persoas de recoñecido prestixio no ámbito da Administración pública nomeadas polo conselleiro da Presidencia e Administración Pública. A composición nominal do xurado farase pública no momento da resolución.
Sexta.-O premio será único e indivisible, e nesta edición estará dotado con 750.000 pesetas.
Se o xurado o coida oportuno, poderá declara-lo premio deserto.
Sétima.-A decisión do xurado, que será inapelable, terá lugar o 31 de outubro e notificaráselles a tódolos participantes.
A entrega do premio terá lugar na data que se determinará oportunamente.
Oitava.-O importe deste premio e os gastos derivados del aboaranse con cargo ás dotacións orzamentarias da Escola Galega de Administración Pública para o ano 2002.
Novena.-A presentación a este premio implicará, no caso de ser galardoado, a cesión polo autor dos dereitos de explotación en favor da EGAP. A compensación económica polos dereitos de explotación que lle puidera corresponder ó autor, considerarase incluída na dotación do premio.
Os traballos non premiados seranlles devoltos ós seus autores, logo da petición expresa deles, no prazo de tres meses seguintes ó da data na que lles sexa notificada a decisión do xurado.
Rematado o devandito prazo sen que se solicite a devolución, poderase proceder á súa destrucción.
Décima.-A presentación do traballo para o premio implicará a aceptación polos seus autores destas bases.
As incidencias que poidan presentarse nos supostos non previstos nestas bases serán resoltas polo conselleiro da Presidencia e Administración Pública.
Santiago de Compostela, 24 de abril de 2002.
Jaime Pita Varela
Conselleiro da Presidencia e Administración Pública
CONSELLERÍA DE POLÍTICA TERRITORIAL, OBRAS PÚBLICAS
E VIVENDA